Date: 1507
Issuing place: Tartu
Country: Viro
Language: saksa
Document type: Yksityiset, Kirjeet

– – – – – – – – – – – – – – – – – – – Item so geve yck jw to irkennende, dat yck ame vorgangen winter byn gewest in Vynlant by her Erick Tursen vnde vurder to Nugarden, wo unde in wat wyse sal jw, hape yck, nicht afdrechtich sin, sunder vruchtbarlick. Wes yck dar gesen, gehort vnde angemerket hebbe de kopenschop belangende mynem heren vnde guden vrunde her Johan Hertzen, borgermeister to Lubeke, scriftlick vormeldet, so gy uth ener ingelechten sedulen wol dupliker de meninge daruth werden vormerken. Item nach mynem bedunken vnde vorstande, so ys de herschop in Ruslant myt sampt deme kopmanne ser bogerich der kopenschop. Men dat se van oren vienden, also van den steden in Liflant, de se vor ere viende holden, besocht werden, geven se nyn gehor, so eyn yder man wol heft aftomerkende, deme de lande vnde lufte bowust syn, dat yt eyn hoverdich volk ys vnde wyllen van den averseschen besocht sin. Angesen de vorstorvene grotvorste van velen vorsten, heren vnde sendebaden besocht ys, so ment desse nu herschende nicht geringer geachtet syn. Wylle wy nu to restitution der afgenamenen gudere deme kopmanne geschen vnde tho oldeme herkamende syn, so mote wy unsz vorothmodigen. Demena ys vns van noden gude middelere to hebbende, desse sake vurder int werk to bringende, dar gifte vnde gave to horen, de nyne vientscop inbringen, sunder viende myt sodaner wise vaken geblendet werden. Ys derhalven myne gude menynge up jwe vorbeterent vnde myt rade jwer vrunde, so yck my der dinge undernemende werde, denke to besokende her Erick Tursen, de sere wol myt den Russen steit, dat he eyn myddeler sal syn tusken den Russen vnde den steden, wowol dat he noch tor tyt den steden nicht ser gunstich ys. So yck van om boricht byn, heft he etlike vathe werkes vnde was to Lubeke gehat by Hinrik Lulen vnde Hans Detmers, de om sin rosteret worden, dardorch he yn merkliken schaden ys gekamen vnde derhalven noch wol wes qwades yn tokamenden tiiden aver den kopman to vorhengen geneget were. Wo deme alle, so hebbe yck vormerket, dat he doch gerne wolde dat he vrunde an deme rade van Lubeke hadde, angesen he orer in kort mochte wedder behof hebben unde anropen, wente so de Sweden myt deme koninge eyn vasten vrede mochten irlangen, so worde her Erich Tursen ofte her Ake Hansen, de syne dochter hebben sal, gubernator. Darumme ys om wol van noden vnde wet es ock egentlick boschet, vruntschop myt den steden to maken. Ock scholde he dar gerne af entsen wesen van den Russen vnde steden, dat me an ome vorsege sullick gehore to hebbende. Wente yck rede myt om darvan gehandelt hebbe; baven alle twivelt dar nicht ane, secht he wes to der hense, he wert yt holden. Ock gift yt eyn upsent, dat dorch den wech de Russen besocht werden, dorch welken se ny besocht sin, wente se vrede bogeren. So dyt erst eyn vortgank wint, wyl yck darnegest Volendymer, hovetman to Noteborch, knese Wassilie Wassilevitze, hovetlude to Nugarden, dorch her Erick Tursen bevorderent desser sake byplichtende maken vnde vort den grotvorsten personlick besoken vnde nach mynem vormoge angekerdes vlites nicht sparen, wnder dar myt allen vlite na syn, dat yt jo up eyn vot sal kamen. – – – – – – – – – – – – – – – – – – – – – – – – – – – – – – – – – – Gescreven to Dorpte 17 februari anno 1507. Bernt Lutke.